# **Füzesgyarmat Város Önkormányzatának**



## Képviselő- testülete

5525 Füzesgyarmat, Szabadság tér 1. sz.

🕿 (66) 491-058, Fax: 491-361

E-mail: [polgarmesterihivatal@fuzesgyarmat.hu](mailto:polgarmesterihivatal@fuzesgyarmat.hu)

-------------------------------------------------------------------------------------------------

# **J E G Y Z Ő K Ö N Y V**

**Készült:** a Polgármesteri Hivatal dísztermében, 2019. február 21-én 17 óra 00 perc kezdettel, Füzesgyarmat Város Önkormányzatának Képviselő-testülete

**LAKOSSÁGI FÓRUMÁRÓL**

**Jelen vannak**:

Ibrányi Éva alpolgármester,

Bere Katalin képviselő,

Vida Imre képviselő.

**SZMSZ szerint tanácskozási joggal meghívott:**

Dr. Blága János jegyző, Hajdu József Imréné bizottsági tag

**Napirendekhez meghívott:**

Nagy Izabella pénzügyi osztályvezető, Tóth Eszter szociális csoportvezető, Csák Zsolt műszaki csoportvezető, Hegyesi Róbert műszaki ügyintéző, Papp Ágnes jegyzői referens, Zoboki Bernadett okleveles településmérnök, építészmérnök, településrendezési szakértő, Füzesi Attila településmérnök, Kőszeghy Ábel okleveles településmérnök

Lakosság: 10 fő

Jegyzőkönyvvezető: Lázár Kata

(A jegyzőkönyv hangfelvétel után készült.)

Ibrányi Éva alpolgármester: Tisztelettel köszönti a megjelenteket a Lakossági Fórumon, melynek témája: Füzesgyarmat város új településfejlesztési koncepció, új településrendezési eszközei, továbbá szükség esetén a kapcsolódó településképi eszközök egyeztetése. Tisztelettel és szeretettel köszönti Zoboki Bernadett megbízott főépítészt, Kőszeghy Ábel településtervezőt és Füzesi Attila településtervezőt. Tisztelettel köszönti a Településfejlesztési, Közbeszerzési és Turisztikai Bizottság elnökét, Vida Imrét és a Polgármesteri Hivatal műszaki osztályának munkatársait. Továbbá köszönti a megjelenteket, akik az új tervekről szeretnének hallani, valamint hozzá is lehet szólni a témához. Átadja a szót a szakértőknek.

A fórum napirendje:

1. **Füzesgyarmat Város településrendezési eszközeinek módosítása az Ady Endre utca – Maros utca – Kossuth utca – Árpád utca – Május 1. utca – Dobó utca – Orgona utca – Sport utca – Kossuth utca – Csánki Dezső utca által határolt területre vonatkozóan a Strandfürdő fejlesztés megvalósítása céljából**

**Előadó: Kőszeghy Ábel okleveles településmérnök**

1. **Füzesgyarmat város új településfejlesztési koncepció, új településrendezési eszközei (településszerkezeti terv és leírás, helyi építési szabályzat és szabályozási terv), továbbá szükség esetén a kapcsolódó településképi eszközök egyeztetése vonatkozásában**

**Előadó: Kőszeghy Ábel okleveles településmérnök**

**Első napirend**

**Füzesgyarmat Város településrendezési eszközeinek módosítása az Ady Endre utca – Maros utca – Kossuth utca – Árpád utca – Május 1. utca – Dobó utca – Orgona utca – Sport utca – Kossuth utca – Csánki Dezső utca által határolt területre vonatkozóan a Strandfürdő fejlesztés megvalósítása céljából**

**Előadó: Kőszeghy Ábel okleveles településmérnök**

Kőszeghy Ábel okleveles településmérnök: Tisztelettel köszönt mindenkit. Az első téma egy rendezési terv módosítás a Tanuszoda és a Termálfürdő összekötése miatt, a második téma az új településrendezési eszközök elkészítése. Az első témával kapcsolatban elmondja, hogy a Tanuszoda és a Termálfürdő épületét szeretné az Önkormányzat összekötni egy átjáró folyosóval. Ehhez szükséges a rendezési terv módosítása, ami tárgyalásos eljárásban fog történni. Az Önkormányzat a területet kiemelt fejlesztési területté nyilvánította. Az építési szabályok szerint két telken lévő épületet nem lehet csak úgy összekötni, ezért ikres beépítéssel oldanák meg.

Ibrányi Éva alpolgármester: Megkérdezi, hogy az első témával kapcsolatban van-e kérdés? Átadja a szót Ibrányi Sándor lakosnak.

Ibrányi Sándor lakos: Érdeklődik, hogy a Tanuszoda pillérei milyen alapozással készültek?

Hegyesi Róbert műszaki ügyintéző: Mély alapozzál készültek. Tud mutatni metszetrajzot, ha szükséges.

Kőszeghy Ábel okleveles településmérnök: Bonyolítja a dolgot, hogy a Tanuszoda az állam tulajdonában van, míg a Fürdő az Önkormányzat tulajdonában, ezért a két telket nem lehetett összevonni.

Vida Imre képviselő: Hol fog elhelyezkedni az átjáró folyosó? A korábbi fejlesztés szerint a Fürdő területe bővült volna. Mennyi idő alatt fog lezajlani az építkezés?

Kőszeghy Ábel okleveles településmérnök: Mindkét épület kapni fog egy toldást, ami a mezsgyehatáron találkozik. Az előzetes eljárások kiküldésre kerültek, ezek visszaérkezése körülbelül két hét. Utána kerül megküldésre az állami főépítésznek, aki összehívja az egyeztető tárgyalást, majd még néhány héttel kell számolni.

Vida Imre képviselő: Ez a jogi háttér. A folyosó akkor elvileg októberre kész lehet?

Hegyesi Róbert műszaki ügyintéző: Az építési engedélyezés visszakerült Békéscsabára, amit az ottani Kormányhivatal fog kiadni.

Dr. Blága János jegyző: Nem az építés része a bonyolult, hanem az engedélyeztetés.

Ibrányi Sándor lakos: Ez befolyásolja a Tanuszoda átadását?

Dr. Blága János jegyző: A műszaki átadásra valószínűen márciusban kerül sor, majd egy hat hetes próbaüzem következik és csak ezt követően kerül sor a végleges átadásra.

Kőszeghy Ábel okleveles településmérnök: A következő nyolc napban tehetnek írásban véleményt ezzel kapcsolatban az Önkormányzatnál.

**Második napirend**

**Füzesgyarmat város új településfejlesztési koncepció, új településrendezési eszközei (településszerkezeti terv és leírás, helyi építési szabályzat és szabályozási terv), továbbá szükség esetén a kapcsolódó településképi eszközök egyeztetése vonatkozásában**

**Előadó: Kőszeghy Ábel okleveles településmérnök**

Kőszeghy Ábel okleveles településmérnök: A második téma az új településrendezési eszközök elkészítése. Ezzel kapcsolatban lesz még egy Lakossági Fórum. Bizonyos időközönként felül kell vizsgálni a szabályozási szerkezeti tervet minden településen. A kormányrendelet szerint ez a határidő idén év végére került kitűzésre. Amennyiben addig nem készül el az új településrendezési terv, akkor hatályon kívül helyeződik, ami jelentősen megbonyolítaná az építkezést a településen. Az Önkormányzat megbízta a cégüket, hogy koordinálja le és készítsék el az új tervet. Az első Lakossági Fórum arról szól, hogy megkérdezik a lakosságot, milyen elképzeléseik vannak, megnézhetik a régi rendezési tervet és feltehetik kérdéseiket akár a saját ingatlanjaikkal kapcsolatban, akár más területekkel kapcsolatban. A régi rendezési terv 2001-ben készült el. Kérvényt nyújthat be a lakosság észrevételeiről, melyet ők a tervezés során próbálnak majd figyelembe venni.

Zoboki Bernadett okleveles településmérnök, építészmérnök, településrendezési szakértő: Teljes eljárásban fog zajlani az új rendezési terv megvalósítása, ami azt jelenti, hogy három szakasza van. Egy előzetes véleményezési, egy véleményezési és egy végső véleményezési szakaszból fog állni. Most az első Lakossági Fórumon vannak, majd a véleményezési szakaszban fognak találkozni, amikor már készen lesznek a rendezési tervek és arról mondhatják el a véleményeiket. Amennyiben valamilyen beruházást, építkezést, bővítést terveznek, akkor nézzék meg a rendelkezésre álló rendezési tervet, ami a [www.njt.hu](http://www.njt.hu) honlapon és a [www.fuzesgyarmat.hu](http://www.fuzesgyarmat.hu) honlapon is közzé van téve. Amennyiben a rendezési tervvel kapcsolatban valamilyen javaslata van a lakosságnak, akkor azt most lehet megtenni, ebben a szakaszban. Amikor már kész lesznek a tervek, akkor már nagyon nehéz lesz hozzányúlni. A véleményezési szakasz lezárása után és ha a tervek egy bizonyos készültségi fokra elérnek, akkor újra kell véleményeztetni, ami ismét 30 napot vesz igénybe. Ezért kell most jól átgondolni. Hirdetmények vannak és kérdőíves megkeresések is lesznek, próbálják a lakosságot bevonni. Várják a lakosság észrevételeit most és a Fórumtól számított 8 napon belül. A régebbi rendezési tervek megtekinthetőek személyesen a műszaki osztályon.

Bere Katalin képviselő: A tervek, melyek az elkövetkezendő időszakra vannak, beépítésre kerültek a rendezési tervbe? Itt elsősorban a következőkre gondol: Piac és környékének felújítása, Béke utca, az iskola környékén lévő parkolók száma kevés, korábban felmerült a Nagyéri - csatorna lefedése.

Kőszeghy Ábel okleveles településmérnök: Listát kaptak az Önkormányzattól, ami a változtatás- és fejlesztési igényeket felsorolja. Ezeket ők végig fogják nézni és amit lehet, átvezetnek a terveken. Most elsősorban a lakosságtól, a gazdasági vállalkozóktól és a civil szervezetektől várják az észrevételeket.

Bere Katalin képviselő: Lehet-e majd látni kész anyagot, hogy mi került beépítésre a rendezési tervbe? A civil szervezetek részéről szeretné jelezni, hogy közösségi tér igénye fogalmazódott meg, hiszen a Sportpálya állandó fejlesztés alatt áll, a Fürdő előtti park kérdése nem megoldott. A Füzes Fesztivál kényszer megoldásként a Kempingben lesz megtartva, ezért közösségi tér kialakítására nagy szükség lenne.

Kőszeghy Ábel okleveles településmérnök: Ezt helyszín megjelölésével tudják beépíteni a rendezési tervbe. Amennyiben ez az Önkormányzattal egyeztetésre kerül, figyelembe tudják venni.

Bere Katalin képviselő: A TOP – 5.3.1 pályázat keretében zajlik civil fórum, aminek keretében ki lehetne kérni a szervezetek véleményét.

Vida Imre képviselő: Az építési szabályzat módosítása azt jelenti, hogy eddig volt a mezsgyétől beépíthetőség 3-4 méter, ez lehet, hogy csökkenni fog a településen? Elképzelhető, hogy néhány szabály változhat?

Kőszeghy Ábel okleveles településmérnök: A régi tervből indulnak ki és ott változtatnak rajta, ahol a jogszabályváltozások miatt muszáj, valamint ahol igény érkezett rá.

Dr. Blága János jegyző: Példa erre, amikor a Munkásszálló helyét keresték és a jelenlegi Kertészet területe is felmerült. A szabályozási terv alapján ez egy olyan terület, ahol nem lehetett ekkora magasságú épületet építeni. Amennyiben a strand környéke máshogy kerül kialakításra, természetesen a turisztika mai kihívásaihoz igazodó épületeket lehet majd a későbbiekben építeni. Most oda csak kisebb bungalókat vagy faházakat lehetne felhúzni. Javaslatokat várnak a tervezők, de a Képviselő-testületnek is volt már néhány javaslata, amit határozatba is foglalt.

Vida Imre képviselő: Környezetvédelmi részt, szaggal és zajjal kapcsolatos észrevételeket is bele lehet építeni? Esetleg egy-egy állattelep környékén meg lehet szabni a védőtávolságot?

Ibrányi Éva alpolgármester: Pontosan azt a területet szeretnék fejleszteni, amit a szagok igen csak sújtanak tavasztól őszig.

Vida Imre képviselő: Azt meg lehet szabni, hogy állattartó telep ne épülhessen a Strand és a Kemping mögé?

Kőszeghy Ábel okleveles településmérnök: Néhány éve, amikor megszüntették az állattartási rendeleteket a településeken, azóta elég körülményes módon lehet szabályozni. Nem az állattartást, hanem az állattartáshoz szükséges épületeket, építményeket tudják korlátozni. Ezen kívül védőerdősávot lehet ültetni.

Pardi Istvánné lakos: Jó lenne az utcák állapotán javítani, mert nehéz a közlekedés.

Ibrányi Éva alpolgármester: Az idei költségvetésbe betervezésre került az utak állapotának javítása. Azt nem tudják megígérni, hogy minden utca újra lesz aszfaltozva, de próbálkoznak.

Dr. Blága János jegyző: A Szabadkai, Nagyváradi, Vajda és Csokonai utcáknak megindult a közbeszerzési eljárása, ezeknek meg fog történni idén az aszfaltozása. A Zrínyi utcában a belvíz elvezetési feladatok ellátása során 6-8.000.000 Ft került betervezésre a pályázatba. Ezen kívül a szegregált területekre vonatkozóan van egy nyertes pályázat, ahol egy jelentős költségcsökkentés volt, de várhatóan az idei évben a közbeszerzés le fog zajlani. Ennek keretében a Sárszigeti részben 3-4 utcának fog megújulni a burkolata. Ezen kívül azon dolgoznak, hogy a település tudjon mentesülni a teherforgalom alól, így támogatói döntésük van már arról, hogy a Kuka Robotics Kft-hez és a Golden Pallet Kft-hez vezető belterületi utak kivezetésre kerüljenek egy elkerülő útra, így remélhetőleg a kamionok a központot és az óvodát nem fogják annyira zavarni. A mezőgazdasági járművek elvezetése a Darvasi útról a Réti utcáig tartó út megújításával szintén tehermentesítik a központot. Több utcában terveznek korlátozás bevezetését, például a most megújult Lehel és Aradi utcáról és várhatóan az idén újonnan aszfaltozott utcákról az 5 tonnánál nagyobb össztömegű gépjárművek ki lesznek tiltva. Ezen kívül az Önkormányzat költségvetésébe 10.000.000 Ft került betervezve útfelújításra, főleg kátyúzásra, padka rendbetételre. A Jókai utcán folytatódik és a Kossuth utca egy részén kerülnek felújításra a járdák.

Ibrányi Sándor lakos: Kéri, hogy a járdák felújításánál a sóder és a cement minőségére figyeljenek oda. Az utak leaszfaltozása előtt az út alapot is ki kellene cserélni, mert a teherbírásnak nem felelnek meg.

Dr. Blága János jegyző: Az utak újraterveztetésre kerültek. Az utak tervei tartalmazzák az alap stabilizációját. Tudják, hogy a szennyvízelvezetés során a visszatöltés úgy oldódott meg, hogy keveredett a stabil és a nem stabil anyagrész, ezért süllyedések és kátyúk alakultak ki. Az utcák felújításában jelentős részt képez az alapok újrahúzása. A Közlekedési Hatóság által jóváhagyott tervek alapján készül az összes utca.

Ibrányi Sándor lakos: Korábban részt vett az Integrált Településfejlesztési Stratégiával kapcsolatos fórumokon. A beadott pályázatokból mekkora összeg került elnyerésre?

Dr. Blága János jegyző: Körülbelül 1,5 milliárd Ft támogatásban részesült összesen az Önkormányzat. Ebből körülbelül 400.000.000 Ft lesz a központ megújítása, a Napközi konyha és a Polgármesteri Hivatal szigetelése és energetikai felújítása 180.000.000 Ft, a Sárszigeti rész aszfaltozása és bérlakások építésére 140.000.000 Ft-ot kaptak, belvízelvezetésre 120.000.000 Ft-ot kaptak, turisztikai fejlesztésekre 50.000.000 Ft-ot nyertek el, ipari park bővítésére 450.000.000 Ft-ot.

Ibrányi Sándor lakos: Ezekből a pályázatokból fognak munkahelyeket teremteni?

Dr. Blága János jegyző: Az ipari park bővítésével fognak új munkahelyek létesülni. Az önkormányzatnak több olyan projektje is van, amiben a helyi humánerőforrást próbálják fejleszteni. Ennek keretében több képzés, tréning és olyan fejlesztési lehetőségek állnak a lakosság lehetőségére, amelynek keretében a saját munkaerőpiaci jelenlétüket tudják erősíteni. Az Önkormányzatnak a helyi lakosság fejlesztése és munkával való ellátása is a feladata, de ez nem kizárólag önkormányzati feladat. A jelenlegi feladat - ellátásukat 100-150 fős közfoglalkoztatott létszámmal el tudják látni. A munkaerőpiacon a Szeghalmi járásban hozzávetőlegesen 600-700 üres álláshely van, amelynek a betöltésével próbálkozik a Munkaügyi Központ, velük folyamatosan együttműködnek. Az önkormányzatnak van gazdaságélénkítő feladata, de nem az ő feladatuk vállalkozásokat létesíteni és munkahelyeket teremteni, ezt a piacnak meg kell oldania.

Ibrányi Sándor lakos: Az utóbbi időben több kisvállalkozás is megszűnt a településen, mint például a Hati Cukrászat. Mi segíti a településen a kisvállalkozókat?

Ibrányi Éva alpolgármester: A Hati Cukrászat azért szűnt meg, mert egészségügyileg nem tudták tovább vinni és nem volt, aki átvegye a családi vállalkozást. A Füzes TV vállalkozásának ez a része pedig azért szűnt meg, mert olyan jogszabályi változások történtek, aminek nem tud eleget tenni. Ezekről nem az Önkormányzat tehet, sőt sokat tesz azért, hogy a kisvállalkozókat segítse. Munkahelyteremtő támogatással, erkölcsi elismeréssel az „Év Vállalkozója” megválasztásával segítik.

Ibrányi Sándor lakos: A rendezési tervvel kapcsolatban szeretné részletesen tudni, hogy mit tartalmazott a régi és milyen változtatások kerülnek bele az újba.

Bere Katalin képviselő: Szeretnének anyagot kérni, amit a lakosság és a civil szervezetek felé is továbbíthatnak ezzel kapcsolatban.

Zoboki Bernadett okleveles településmérnök, építészmérnök, településrendezési szakértő: A település honlapján a Hirdetmények menüpontban található ezzel kapcsolatban egy tájékoztató.

Dr. Blága János jegyző: A honlapon van egy tájékoztató arról, hogy hogyan fejthetik ki véleményüket ezzel kapcsolatban a lakosok, illetve a helyi építési szabályzat és a települési rendezési terv is nyilvános, amik a honlapon a Testületi ülések / Rendeletek menüpont alatt és a [www.njt.hu](http://www.njt.hu) honlapon elérhetőek. A térképi adatbázisban mindenki megtalálhatja a saját ingatlanját és a jelmagyarázat alapján ki lehet válogatni, mi vonatkozik rá. Papír alapon a műszaki osztályon meg lehet tekinteni, ahol segítenek értelmezni is.

Bere Katalin képviselő: Véleménye szerint az Amondó helyi újságban kellene megjelentetni röviden egy tájékoztatót, ami a lakosság részére is érthető. Azt kellene leírni, hogy milyen tervek vannak, mik kerülnek beépítésre az új rendezési tervbe és kérni a lakosság további ötleteit.

Ibrányi Éva alpolgármester: Arra kéri Bere Katalin képviselőt, hogy pár pontban határozza meg, hogy mi kerüljön bele az újságba és ezt továbbítsa a műszaki osztály felé.

Kőszeghy Ábel okleveles településmérnök: Jogosnak tartja a kérést, hiszen sokan nem értik, mi is ez valójában. Azonban nehéz ezt a tervet bemutatni, mert 2001-ben készült, azóta módosult néhányszor és nehéz logikus formába önteni. De azért készül az új, mert az már úgy fog működni, hogy felkeresik a honlapon a térképet, ahol megkeresik a saját telküket és ki fogja írni a rendszer az arra vonatkozó szabályokat. Ez már közérthető lesz. Ami mindenkit érint az az építési terv és szabályzat, ami annyit ír le, hogy bizonyos telkeken milyen épületeket lehet építeni.

Barkóczi Sándor lakos: Ketté kell bontani, hiszen vannak a magánszemélyek és a civil szervezetek, közterületek. Egy magánszemély építkezés esetén fel fog keresni egy szakembert, aki meg fogja neki mondani a rá vonatkozó szabályokat.

Kőszeghy Ábel okleveles településmérnök: A most felmerülő ötleteket be tudják tervezni az új tervbe. Természetesen, amit magasabb rendű jogszabály nem enged meg, azt nem tudják teljesíteni.

Korán Ibolya lakos: Mi ennek a pontos folyamata? Kinek kell jeleznie, ha van ezzel kapcsolatban észrevétele?

Hegyesi Róbert műszaki ügyintéző: Személyesen, telefonon, e-mailben és írásban is lehet jelezni a műszaki csoport munkatársai felé.

Dr. Blága János jegyző: Amit mindenképpen figyelembe kell venni, hogy ez nem egy kivitelezési terv, ez jövőbeni szándékokat próbál kifejezni. Kéri, hogy a tervezők készítsenek javaslatot a rádióantenna tornyok belterületen történő elhelyezhetőségéről.

Kőszeghy Ábel okleveles településmérnök: Szerinte a meglévő településképi rendeletben kellene szabályozni az elhelyezhetőséget, a Képviselő-testületnek a jelenlegi előírásokat szükséges módosítani, átdolgozni.

Bere Katalin képviselő: Építő ötleteket kell beépíteni, hogy az elkövetkező időszakokban, amikor lesz rá lehetőség, ez már meglegyen.

Zoboki Bernadett okleveles településmérnök, építészmérnök, településrendezési szakértő: A beépített javaslatokat be fogják mutatni, amit a Képviselő-testületnek jóvá is kell majd hagynia.

Dr. Blága János jegyző: Fennálló épületekre vonatkozhat-e a módosítás, visszamenőlegesen lehet-e alkalmazni?

Zoboki Bernadett okleveles településmérnök, építészmérnök, településrendezési szakértő: Visszamenőleges hatálya nem lesz.

Hegyesi Róbert műszaki ügyintéző: Állattartó telepek esetében lehet kijelölni védőövezetet?

Zoboki Bernadett okleveles településmérnök, építészmérnök, településrendezési szakértő: Országos jogszabály adja meg a védőövezet nagyságát, ha rendelkezik, ha nem erről a szabályozási terv.

Ibrányi Sándor lakos: Mennyibe vették figyelembe, hogy vidéki életmód, zöldség - gyümölcs termesztés, állattartás jellemző a településen?

Dr. Blága János jegyző: Megvonták a településektől azt a lehetőséget, hogy saját helyi rendelettel szabályozzák az állattartást. Az építési szabályzat kiterjed a melléképületekre, abban az esetben, ha építési engedély köteles. A településen vannak övezetek, ami figyelembe veszi az adott terület jellemzőit. Az építési szabályzat nem mondhat ellent magasabb jogszabályoknak. Kérik a tervezőktől, hogy vegyék figyelembe, a település mezőváros jellegű.

Ibrányi Sándor lakos: Hogy fog alakulni a jövőben a település lakosságának száma, életkora? Készültek-e ilyen felmérések?

Kőszeghy Ábel okleveles településmérnök: Az Integrált Településfejlesztési Stratégiához készült ilyen jellegű vizsgálat, amit ki fognak egészíteni.

Dr. Blága János jegyző: A jelenlegi adatok nyilvánosak, amiket a [www.ksh.hu](http://www.ksh.hu) honlapon megtalál.

Hajdu József Imréné bizottsági tag: Jól látható, hogy az elmúlt időszakban csökkent az állattartók és a kiskerti gazdálkodások száma. Ezt nem lehet szabályozni.

Ibrányi Sándor lakos: A fiatalok sajnos elvándorolnak a településről. Mit tesznek meg annak érdekében, hogy ne menjenek el?

Dr. Blága János jegyző: Egy településen mindig az lesz a mérvadó, hány munkahely van. Ezen kívül a fiataloknak az számít, hogy a lakhatásuk megoldott legyen. A helyi lakástámogatást olyan szinten tartják, amilyen szintre tavaly emelték, így a lakhatást megpróbálják biztosítani. Részt vesznek gazdaságfejlesztési feladatokban, amellyel a településen munkahelyek jöhetnek létre. Nem érzi, hogy jobban fogyna a település lakossága, de sajnos van rá példa, hogy a település számára hasznos emberek mennek el. A település fejlődik annyira, hogy ide fiatalok költözhessenek.

Ibrányi Éva alpolgármester: Megállapítja, hogy nincs további kérdés, hozzászólás. Köszöni szépen a részvételt. Ezzel a Lakossági Fórumot 18 óra 07 perckor bezárja.

K. m. f.

Ibrányi Éva Dr. Blága János

alpolgármester jegyző